Befejeződött az Andrássy úti közvilágítási projekt

Andrássy út

Befejeződött az Andrássy út három év alatt megvalósított teljes és energia hatékony közvilágítás korszerűsítése. A korábbi, már amortizált és korszerűtlen közvilágítási berendezések komplex rekonstrukcióját 2022-2024 között a BDK Budapesti Dísz- és Közvilágítási Kft három ütemben valósította meg.

Első ütemben az új típusú, a fákat megkímélő karácsonyi díszítő világítás igényeit kielégítő út átfeszítések és ezen többlet tartószerkezeti igénybevételnek is megfelelő kandelábercserék, valamint az Andrássy út főközlekedési útja melletti világítóberendezések, energiahatékony LED lámpatestre történő cseréje készült el az Oktogon és a Dózsa György út között, amellyel az Andrássy út teljes hosszában egységessé válhatott a karácsonyi díszítő világítás a Főváros talán legreprezentatívabb útján.

Második ütemben az Andrássy út főközlekedési útja melletti szerviz utak út és járdavilágító berendezéseinek cseréje készült el az Oktogon és a Bajcsy-Zsilinszky út között.

Harmadik ütemben az Andrássy út külső szakaszán, az Oktogon és a Hősök tere közötti szakaszon a szerviz utak és járdáinak világítása újult meg, a Kodály körönd közvilágításával együtt.

A BDK Kft által három év alatt magvalósított, összességében mintegy 500 M Ft értékű teljes közvilágítási rekonstrukció forrását a Fővárosi Önkormányzat biztosította. A beruházás eredményeképpen megújult 92 db nagyértékű, megerősített kandeláber oszloptest, 162 db a főközlekedést biztosító útpálya melletti világítóberendezés, valamint a szervízút mentén az út- és járdavilágító berendezések tekintetében mintegy 200 db lámpatest. A világító berendezések mindegyike korszerű és energiahatékony ?Smart-ready? LED közvilágítási lámpatest. Az új berendezések a korábbi világítóberendezések formavilága alapján készültek el, a világörökségi épített környezet egységét továbbra is fenntartva, de már egy megújult, energiahatékony műszaki tartalommal.

A beruházással elért közvilágítási célú beépített villamos teljesítmény megtakarítás jelentős, közel mintegy 30 kW, ami egy kisebb város közvilágítási teljesítményének felel meg. Ennek révén évente 125.000 kWh áramfogyasztás megtakarítás keletkezik, valamint a felújított oszlopok évtizedekig alkalmassá váltak az új típusú, környezetbarát karácsonyi díszítő világítási berendezések elhelyezésére.